閏夏六月書事一首
作者：劉克莊
朝代：宋

paragraphs: 自矜力健爪距剛，乘夜陰黑來康莊。
東家亡羊西失狗，不覺杲日升扶桑。
村農賈勇群捕逐，一農奮戈扼其吭。
虎立而攫吼動地，萬夫辟易農重傷。
衆戈攢聚攻腹背，虎既倒斃農亦僵。
居人空巷觀死虎，競設飲具羅酒漿。
獨憐逝者不可返，孩幼呱呱啼其傍。
古來猛士豈易得，揖蛙可以圖霸王。
恨渠手無羽林鎗，血膏原野魂國殤。
何如姑養北宮勇，猶可自附南方强。